Sorana Cîrstea, eliminată în optimi la Miami Open. A fost învinsă de americanca Danielle Collins în două seturi, 3-6, 2-6
Jucătoarea română de tenis Sorana Cîrstea a înfruntat-o pe americanca Danielle Collins în optimile de finală ale turneului WTA 1.000 de la Miami Open, dotat cu premii totale de 8.770.480 de dolari, după ce aceasta a trecut de rusoaica Elina Avanesian, cu 6-1, 6-2, într-un meci desfăşurat duminică. Din păcate, românca nu a avut nicio şansă în faţa finalistei de la Australian Open din 2022, fiind învinsă în două seturi, scor 3-6, 2-6.
58% a fost procentajul punctelor câştigate de Sorana Cîrstea cu primul serviciu. Collins a fost net superioară. În primul set, Danielle Collins a reuşit un singur break şi s-a impus cu 6-3. Jucătoarea din SUA şi-a ridicat nivelul jocului în setul al doilea şi s-a impus cu 6-2. Astfel, Sorana Cîrstea, numărul 24 mondial, rămâne fără victorie în faţa americancei.
Cele două jucătoare s-au mai întâlnit o singură dată, în anul 2018, în cadrul turneului de la Roma. Atunci, sportiva din SUA s-a impus cu 6-3, 4-6, 6-4. La turneul respectiv, Collins avea să fie eliminată în următoarea rundă, de Daria Kasatkina, cu 6-2, 6-3.
Danielle Collins a anunțat faptul că se va retrage din tenis la finalul acestui sezon competițional.
Peste 100.000 de dolari și 120 de puncte WTA pentru Sorana Cîrstea, după Miami Open
Sorana pleacă de la Miami Open cu un cec în valoare de 101.000 dolari şi 120 de puncte WTA. N-a reuşit să apere semifinala făcută anul trecut. Va pierde cel puţin trei locuri în ierarhia mondială. Într-un clasament live, virtual, Cîrstea ocupă locul 27. Poate fi depăşită şi de Victoria Azarenka, în funcţie de parcursul bielorusei la Miami.
Turneul feminin de la Miami este dotat cu premii în valoare totală de 8,770,480 dolari, câștigătoarea urmând să fie recompensată cu 1,1 milioane dolari.